Document ID: 32008R0303

KOMISJONI MÄÄRUS (EÜ) nr 303/2008,
2. aprill 2008,
millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 miinimumnõuded ja tingimused teatavate fluoritud kasvuhoonegaase sisaldavate statsionaarsete jahutus- ja kliimaseadmete ning soojuspumpadega tegelevate äriühingute ja töötajate sertifitseerimise vastastikusele tunnustamisele
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 17. mai 2006. aasta määrust (EÜ) nr 842/2006 teatavate fluoritud kasvuhoonegaaside kohta, (1) eriti selle artikli 5 lõiget 1,
ning arvestades järgmist:
(1)
Määruse (EÜ) nr 842/2006 nõuete täitmiseks tuleb kehtestada eeskirjad nende töötajate kutseoskuste kohta, kes teevad kohas, kus kasutatakse teatavaid fluoritud kasvuhoonegaase sisaldavaid seadmeid, selliseid toiminguid, mis võivad mõjutada kõnealuste gaaside leket.
(2)
Selleks et tagada töötajatele toimingute tegemiseks vajalikud kutseoskused ning vältida ebaproportsionaalseid kulusid, tuleb näha ette töötajate sertifitseerimise erinevad kategooriad.
(3)
Veel sertifitseerimata töötajatel, kes osalevad sertifikaadi saamiseks kursusel, tuleb lubada piiratud aja jooksul teha sertifitseerimist nõudvaid toiminguid, et nad saaksid koguda kontrollimiseks vajalikke praktilisi oskusi, eeldusel, et nende üle teostab järelevalvet sertifitseeritud töötaja.
(4)
Pehme- ja kõvajoodisega jootmise või keevitamise kutseoskustega töötajatel peaks olema võimalik teha kõnealuseid eritoiminguid mõne sertifitseerimist nõudva toimingu raames, eeldusel, et nende üle teostab järelevalvet sertifitseeritud töötaja.
(5)
Euroopa Parlamendi ja nõukogu 27. jaanuari 2003. aasta direktiiviga 2002/96/EÜ elektri- ja elektroonikaseadmete jäätmete kohta (2) nähakse ette tehnilised nõuded äriühingutele, kes tegelevad seadmete, sealhulgas jahutus- ja kliimaseadmete ning soojuspumpade, jäätmete hoidmise ja töötlemisega jäätmekäitlusettevõtetes. Arvestades, et külmikute kogumise jäätmekäitlusettevõtetes kasutatakse automaatseid kogumisseadmeid, on sellistes ettevõtetes külmutusagensi kokkukogumisega tegelevatelt töötajatelt nõutud kutseoskused madalamad kui kohapeal külmutusagensit kokku koguvatelt töötajatelt nõutud kutseoskused.
(6)
Mitmes liikmesriigis ei ole kehtivat kutseoskuste või sertifitseerimise süsteemi. Seepärast tuleks töötajatele ja äriühingutele anda teatud aeg sertifikaadi saamiseks.
(7)
Põhjendamatu halduskoormuse vältimiseks tuleks sertifitseerimise süsteem koostada olemasolevate kutseoskuste kavade alusel, eeldusel, et nõutud teadmised ja oskused ning asjaomane kutseoskuste süsteem vastavad käesoleva määrusega ette nähtud miinimumnormidele.
(8)
Kandidaadi võimet teha korrektselt toiminguid, mis võivad otseselt või kaudselt lekke põhjustada, on hea kontrollida eksami sooritamise teel.
(9)
Käesoleva määruse reguleerimisalasse kuuluvates valdkondades praegu tegutsevate töötajate koolitamise ja sertifitseerimise võimaldamiseks nende kutsetegevust häirimata tuleb kehtestada piisav üleminekuperiood, mille jooksul peaks sertifitseerimine põhinema olemasolevatel kutseoskuste kavadel ja kutsealasel kogemusel.
(10)
Ametlikult määratud hindamis- ja sertifitseerimisasutustel tuleb tagada käesoleva määrusega ette nähtud miinimumnõuete täitmine ning aidata sellega kaasa sertifikaatide tõhusale ja tulemuslikule vastastikusele tunnustamisele kogu ühenduses.
(11)
Vastastikust tunnustamist ei kohaldata ajutistele sertifikaatidele, sest selliste sertifikaatide saamise nõuded võivad olla oluliselt madalamad kui mõnes liikmesriigis kehtivad nõuded.
(12)
Teave vastastikku tunnustatavate sertifikaatide väljaandmise süsteemi kohta tuleks edastada komisjonile vormis, mis on ette nähtud komisjoni 2. aprilli 2008. aasta määrusega (EÜ) nr 308/2008, millega kehtestatakse vastavalt Euroopa Parlamendi ja nõukogu määrusele (EÜ) nr 842/2006 liikmesriikide koolitus- ja sertifitseerimisprogrammidest teavitamise vorm. (3) Komisjoni tuleks teavitada ajutise sertifitseerimise süsteemidest.
(13)
Käesoleva määrusega ette nähtud meetmed on kooskõlas Euroopa Parlamendi ja nõukogu määruse (EÜ) nr 2037/2000 (4) artikli 18 lõike 1 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Sisu
Käesoleva määrusega kehtestatakse vastavalt määruse (EÜ) nr 842/2006 artikli 5 lõikele 1 miinimumnõuded teatavaid fluoritud kasvuhoonegaase sisaldavate paiksete jahutus- ja kliimaseadmete ning soojuspumpadega seotud sertifitseerimiseks ning tingimused vastavalt nendele nõuetele välja antud sertifikaatide vastastikuseks tunnustamiseks.
Artikkel 2
Reguleerimisala
1. Käesolevat määrust kohaldatakse töötajate suhtes, kes teevad järgmisi toiminguid:
a)
lekete kontrollimine seadmetes, mis sisaldavad 3 kg või rohkem fluoritud kasvuhoonegaase, ja asjakohaselt märgistatud hermeetiliselt suletud süsteemidega seadmetes, mis sisaldavad 6 kg või rohkem fluoritud kasvuhoonegaase;
b)
kokkukogumine;
c)
seadmete paigaldus;
d)
seadmete hooldus ja teenindus.
2. Käesolevat määrust kohaldatakse ka äriühingute suhtes, kes teevad järgmisi toiminguid:
a)
seadmete paigaldus;
b)
seadmete hooldus ja teenindus.
3. Käesolevat määrust ei kohaldata tootja ruumides toimuva fluoritud kasvuhoonegaase sisaldavate paiksete jahutus- ja kliimaseadmete ning soojuspumpade tootmis- ja remonditegevuse suhtes.
Artikkel 3
Mõisted
Käesolevas määruses kasutatakse järgmisi mõisteid:
1)
„paigaldus” - kahe või enama fluoritud kasvuhoonegaasi põhist külmutusagensit sisaldava või sisaldamise võimalusega seadme või kontuuri ühendamine eesmärgiga paigaldada süsteem kohta, kus seda kasutama hakatakse, sealhulgas toimingud, millega ühendatakse süsteemi külmutusagensi konduktorid külmutusagensi kontuuri ahelaks, olenemata sellest, kas süsteemi on pärast paigaldamist vaja laadida;
2)
„hooldus ja teenindus” - kõik toimingud, välja arvatud määruse (EÜ) nr 842/2006 artikli 2 lõikes 14 ja artikli 3 lõikes 2 määratletud kokkukogumine ja lekete kontrollimine, mis sisaldavad fluoritud kasvuhoonegaase sisaldava või sisaldamise võimalusega jahutuskontuuri avamist, eelkõige süsteemi varustamist fluoritud kasvuhoonegaasidega, ühe või enama kontuuri või seadme osa eemaldamist, kahe või enama kontuuri või seadme osa uuesti paigaldust, aga ka lekete parandamist.
Artikkel 4
Töötajate sertifitseerimine
1. Artikli 2 lõikes 1 nimetatud toiminguid tegeval töötajal peab olema artiklites 5 või 6 nimetatud sertifikaat käesoleva artikli lõikes 2 ette nähtud asjaomase kategooriaga.
2. Sertifikaate, mis tõendavad, et nende omanik täidab artikli 2 lõikes 1 nimetatud ühe või mitme toimingu tegemise nõudeid, antakse töötajatele järgmistes kategooriates:
a)
I kategooria sertifikaadi omanik võib teha kõiki artikli 2 lõikes 1 sätestatud toiminguid;
b)
II kategooria sertifikaadi omanik võib teha artikli 2 lõike 1 punktis a sätestatud toiminguid, kui see ei sisalda fluoritud kasvuhoonegaase sisaldava jahutuskontuuri avamist. II kategooria sertifikaadi omanik võib teha artikli 2 lõike 1 punktides b, c ja d sätestatud toiminguid, kui tegemist on kuni 3 kg või, asjakohaselt märgistatud hermeetiliselt suletud süsteemide puhul, kuni 6 kg fluoritud kasvuhoonegaase sisaldavate jahutus- ja kliimaseadmete ning soojuspumpadega;
c)
III kategooria sertifikaadi omanik võib teha artikli 2 lõike 1 punktis b sätestatud toimingut, kui tegemist on kuni 3 kg või, asjakohaselt märgistatud hermeetiliselt suletud süsteemide puhul, kuni 6 kg fluoritud kasvuhoonegaase sisaldavate jahutus- ja kliimaseadmete ning soojuspumpadega;
d)
IV kategooria sertifikaadi omanik võib teha artikli 2 lõike 1 punktis a sätestatud toimingut, kui see ei sisalda fluoritud kasvuhoonegaase sisaldava jahutuskontuuri avamist.
3. Lõiget 1 ei kohaldata:
a)
kuni kahe aasta jooksul töötajate suhtes, kes teevad mõnd artikli 2 lõikes 1 nimetatud toimingut ning osalevad kursustel, et saada asjaomase toimingu tegemiseks vajalik sertifikaat, tingimusel et nad teevad seda toimingut selle toimingu tegemist lubavat sertifikaati omava isiku järelevalve all;
b)
süsteemi osade või seadmete osa pehme- ja kõvajoodisega jootmist või keevitamist teostavate töötajate suhtes artikli 2 lõikes 1 nimetatud toimingute käigus, kui neil on siseriiklike õigusaktidega nõutud kvalifikatsioon selliste toimingute tegemiseks, eeldusel, et nad teevad seda toimingut selle toimingu tegemist lubavat sertifikaati omava isiku järelevalve all;
c)
töötajate suhtes, kes koguvad kokku fluoritud kasvuhoonegaase direktiiviga 2002/96/EÜ hõlmatud seadmetest, mille fluoritud kasvuhoonegaaside sisaldus on kuni 3 kg, ruumides, mille kohta on sama direktiivi artikli 6 lõike 2 kohaselt välja antud luba, tingimusel et nende tööandjaks on luba omav äriühing ning nad on läbinud käesoleva määruse lisas kehtestatud III kategooria miinimumteadmistele ja -oskustele vastava kursuse, mida tõendab loa omaniku väljaantud pädevuskinnitus.
4. Liikmesriigid võivad otsustada, et lõiget 1 ei kohaldata ajavahemiku jooksul, mis ei ületa määruse (EÜ) nr 842/2006 artikli 5 lõikes 4 nimetatud kuupäeva, töötajate suhtes, kes teevad ühte või mitut käesoleva määruse artikli 2 lõikes 1 sätestatud toimingut enne määruse (EÜ) nr 842/2006 artikli 5 lõikes 2 nimetatud kuupäeva.
Sellised töötajad loetakse määruse (EÜ) nr 842/2006 nõuete kohaldamisel sertifitseerituks kõnealuste toimingute tegemiseks esimeses lõigus nimetatud ajavahemiku jooksul.
Artikkel 5
Töötaja sertifikaat
1. Artiklis 10 nimetatud sertifitseerimisasutus annab sertifikaadi välja töötajale, kes on läbinud artiklis 11 nimetatud hindamisasutuse korraldatud teoreetilise ja praktilise eksami, mis hõlmab lisas asjaomase kategooria kohta kehtestatud miinimumteadmisi ja -oskusi.
2. Sertifikaat peab sisaldama vähemalt järgmisi andmeid:
a)
sertifitseerimisasutuse nimi, sertifikaadi omaniku täielik nimi, sertifikaadi number ja kehtivusaja lõpp (kui on);
b)
töötaja sertifikaadi kategooria vastavalt artikli 4 lõikele 2 ja sertifikaadi omanikul teha lubatud toimingud;
c)
väljaandmise kuupäev ja väljaandja allkiri.
3. Kui olemasolev eksamipõhine sertifitseerimise süsteem hõlmab konkreetse kategooria kohta lisas kehtestatud miinimumteadmisi ja -oskuseid ning vastab artiklite 10 ja 11 nõuetele, kuid sellega seotud pädevuskinnitus ei sisalda käesoleva artikli lõikes 2 sätestatud elemente, võib artiklis 10 nimetatud sertifitseerimisasutus anda selle kutseoskuse valdajale välja sertifikaadi asjaomase kategooria kohta ilma eksamit uuesti tegemata.
4. Kui olemasolev eksamipõhine sertifitseerimise süsteem vastab artiklite 10 ja 11 nõuetele ning katab osaliselt konkreetse kategooria kohta lisas kehtestatud miinimumoskused, võivad sertifitseerimisasutused asjaomase kategooria kohta välja anda sertifikaadi, tingimusel et taotleja läbib täiendava kontrolli nende teadmiste ja oskuste kohta, mida artiklis 11 viidatud hindamisasutuse läbi viidud sertifitseerimine ei hõlmanud.
Artikkel 6
Töötaja ajutine sertifikaat
1. Liikmesriigid võivad artikli 2 lõikes 1 nimetatud töötajatele kohaldada ajutise sertifitseerimise süsteemi vastavalt käesoleva artikli lõigetele 2 ja/või 3.
Lõigetes 2 ja 3 nimetatud ajutised sertifikaadid kaotavad kehtivuse hiljemalt 4. juulil 2011.
2. Ajutise sertifikaadi omanikuks loetakse töötaja, kellel on kehtiva kutseoskuste kava alusel väljaantud tunnistus artikli 2 lõikes 1 nimetatud toimingute tegemiseks.
Liikmesriigid teevad kindlaks, millised tunnistused võib lugeda artikli 4 lõikes 2 nimetatud kategooriate kohasteks ajutisteks sertifikaatideks.
3. Enne määruse (EÜ) nr 842/2006 artikli 5 lõikes 2 nimetatud kuupäeva omandatud artikli 4 lõikes 2 nimetatud kategooriatele vastavate toimingute tegemise kutseoskustega töötajale annab liikmesriigi määratud asutus välja ajutise sertifikaadi.
Ajutisel sertifikaadil on märgitud artikli 4 lõikes 2 nimetatud kategooria ja kehtivusaeg.
Artikkel 7
Äriühingute sertifitseerimine
1. Artikli 2 lõikes 2 nimetatud äriühingutel peab olema artiklis 8 või artiklis 9 nimetatud sertifikaat.
2. Liikmesriigid võivad otsustada, et lõiget 1 ei kohaldata ajavahemiku jooksul, mis ei ületa määruse (EÜ) nr 842/2006 artikli 5 lõikes 4 nimetatud kuupäeva, äriühingutele, kes teevad ühte või mitut käesoleva määruse artikli 2 lõikes 2 sätestatud toimingut enne määruse (EÜ) nr 842/2006 artikli 5 lõikes 2 nimetatud kuupäeva.
Artikkel 8
Äriühingu sertifikaat
1. Artiklis 10 nimetatud sertifitseerimisasutus annab äriühingule välja sertifikaadi ühe või mitme artikli 2 lõikes 2 nimetatud toimingu tegemiseks, kui äriühing vastab järgmistele tingimustele:
a)
äriühingus töötab piisav arv artikli 5 kohaselt sertifitseeritud töötajaid, et teha sertifitseerimist nõudvaid toiminguid eeldatava töömahu katmiseks;
b)
on olemas tõendid, et sertifitseerimist nõudvaid toiminguid tegevate töötajate käsutuses on vajalikud töövahendid ja -meetodid.
2. Sertifikaat peab sisaldama vähemalt järgmisi andmeid:
a)
sertifitseerimisasutuse nimi, sertifikaadi omaniku täielik nimi, sertifikaadi number ja kehtivusaja lõpp (kui on);
b)
sertifikaadi omanikul teha lubatud toimingud;
c)
väljaandmise kuupäev ja väljaandja allkiri.
Artikkel 9
Äriühingu ajutine sertifikaat
1. Liikmesriigid võivad artikli 2 lõikes 2 nimetatud äriühingutele kohaldada ajutise sertifitseerimise süsteemi vastavalt käesoleva artikli lõigetele 2 ja/või 3.
Lõigetes 2 ja 3 nimetatud ajutised sertifikaadid kaotavad kehtivuse hiljemalt 4. juulil 2011.
2. Ajutise sertifikaadi omanikuks loetakse äriühing, kes on sertifitseeritud kehtiva sertifitseerimiskava alusel artikli 2 lõikes 2 nimetatud toimingute tegemiseks.
Liikmesriigid teevad kindlaks, millised tunnistused võib lugeda artikli 2 lõikes 2 nimetatud toimingute tegemist lubavateks ajutisteks sertifikaatideks.
3. Äriühingule, kus töötavad töötajad, kellel on artikli 2 lõike 2 kohaselt sertifitseeritavate toimingute tegemise sertifikaat, annab liikmesriigi määratud asutus välja ajutise sertifikaadi.
Ajutisel sertifikaadil on märgitud sertifikaadi omanikul teha lubatud toimingud ja kehtivusaeg.
Artikkel 10
Sertifitseerimisasutus
1. Sertifitseerimisasutusele antakse siseriiklike õigusnormidega või liikmesriigi pädeva asutuse või muu selleks volitatud isiku volitusega õigus anda välja sertifikaate töötajatele ja äriühingutele, kes on seotud ühe või mitme artiklis 2 nimetatud toiminguga.
Sertifitseerimisasutus on oma tegevuses sõltumatu ja erapooletu.
2. Sertifitseerimisasutus kehtestab sertifikaatide väljaandmise, peatamise ja tühistamise korra ja kohaldab seda.
3. Sertifitseerimisasutus säilitab andmed, mille alusel on võimalik kontrollida sertifitseeritud isiku või äriühingu staatust. Andmed tõestavad sertifitseerimismenetluse edukat läbimist. Andmeid säilitatakse vähemalt viis aastat.
Artikkel 11
Hindamisasutus
1. Artikli 2 lõikes 1 nimetatud töötajatele korraldab eksameid liikmesriigi pädeva asutuse või muu selleks volitatud isiku määratud hindamisasutus. Ka artiklis 10 nimetatud sertifitseerimisasutus võib olla hindamisasutus.
Hindamisasutus on oma tegevuses sõltumatu ja erapooletu.
2. Eksamid tuleb kavandada ja koostada nii, et oleks tagatud lisas kehtestatud miinimumteadmiste ja -oskuste kontrollimine.
3. Üksikute ja üldiste hindamistulemuste dokumenteerimiseks võtab hindamisasutus vastu aruandluskorra ja säilitab dokumente.
4. Hindamisasutus tagab, et eksamit vastu võtma määratud eksamineerijatel on vajalikud teadmised asjaomaste kontrollimeetodite ja kontrollimise dokumentide kohta ning kohane pädevus kontrollitavas valdkonnas. Hindamisasutus tagab ka praktiliste katsete jaoks vajalike seadmete, tööriistade ja materjalide olemasolu.
Artikkel 12
Teatamine
1. Liikmesriigid teatavad komisjonile hiljemalt 4. juulil 2008 oma kavatsusest kohaldada ajutise sertifitseerimise süsteemi vastavalt artiklile 6 ja/või 9.
2. Liikmesriigid teatavad komisjonile vajaduse korral hiljemalt 4. jaanuaril 2009, millistele asutustele on antud õigus anda välja ajutisi sertifikaate, ning samuti teatavad nad kehtestatud siseriiklikest õigusnormidest, mille kohaselt loetakse olemasolevate sertifitseerimise süsteemide raames välja antud dokumente ajutisteks sertifikaatideks.
3. Liikmesriigid teatavad komisjonile hiljemalt 4. jaanuaril 2009 määrusega (EÜ) nr 308/2008 kehtestatud vormis töötajate ja äriühingute artikli 10 kohaste sertifitseerimisasutuste nimed ja kontaktandmed ning artikli 5 nõuetele vastavate töötajate ja artikli 8 nõuetele vastavate äriühingute sertifikaatide nimetused.
4. Liikmesriigid teatavad komisjonile viivitamata lõike 3 kohaselt esitatud andmete muutumisest.
Artikkel 13
Vastastikuse tunnustamise tingimused
1. Vastastikku tunnustatakse üksnes neid teistes liikmesriikides välja antud sertifikaate, mis on välja antud töötajatele vastavalt artiklile 5 ja äriühingutele vastavalt artiklile 8.
2. Liikmesriik võib nõuda teises liikmesriigis välja antud sertifikaadi omanikult sertifikaadi tõlke esitamist teises ühenduse ametlikus keeles.
Artikkel 14
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. aprill 2008

Labels: 7
1
9
20